CELEX: 52012PC0578
Language: mt
Date: 2012-10-03
Title: Proposta għal REGOLAMENT TAL-KUNSILL dwar l-użu tal-aċidu lattiku biex titnaqqas il-kontaminazzjoni mikrobijoloġika tal-wiċċ fuq karkassi bovini

|
			
		
		
		52012PC0578
		
			Proposta għal REGOLAMENT TAL-KUNSILL dwar l-użu tal-aċidu lattiku biex titnaqqas il-kontaminazzjoni mikrobijoloġika tal-wiċċ fuq karkassi bovini /* COM/2012/0578 final - 2012/0280 (NLE) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-Regolament (KE) Nru 853/2004 jistabbilixi
regoli speċifiċi ta' iġjene għall-ikel li joriġina
mill-annimali għal operaturi tan-negozju tal-ikel. Huwa jistipula li
l-operaturi tan-negozju tal-ikel ma għandhom jużaw l-ebda sustanza
għajr l-ilma biex ineħħu l-kontaminazzjoni tal-wiċċ
mill-prodotti li joriġinaw mill-annimali, sakemm l-użu tas-sustanza
ma jkunx ġie approvat skont dak ir-Regolament. Huwa jistipula li
l-użu tas-sustanzi approvati ma għandux jaffettwa l-obbligi
tal-operaturi tan-negozju tal-ikel li jikkonformaw mar-rekwiżiti ta' dak
ir-Regolament.
Fl-14 ta' Diċembru 2010,
il-Kummissjoni rċeviet applikazzjoni għall-approvazzjoni tal-użu
ta' aċidu lattiku biex titnaqqas il-kontaminazzjoni tal-wiċċ ta'
karkassi u laħam ta' annimali bovini.
Fis-26 ta' Lulju 2011, l-Awtorità
Ewropea dwar is-Sigurtà fl-Ikel (EFSA) adottat opinjoni favorevoli dwar
l-evalwazzjoni tas-sikurezza u l-effikaċja tal-aċidu lattiku
għal finijiet ta' dekontaminazzjoni. Il-Kummissjoni għalhekk
ipproponiet miżuri li jikkonċernaw l-użu tal-aċidu lattiku
biex titnaqqas il-kontaminazzjoni tal-wiċċ fuq karkassi bovini.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Nhar il-21 ta' Settembru 2012
tressaq abbozz ta' Regolament tal-Kummissjoni, li japprova l-użu
tal-aċidu lattiku biex titnaqqas il-kontaminazzjoni tal-wiċċ fuq
karkassi bovini, għal opinjoni quddiem il-Kumitat Permanenti dwar
il-Katina Alimentari u s-Saħħa tal-Annimali. Il-Kumitat ma tax
opinjoni dwar l-abbozz ta' Regolament tal-Kummissjoni, peress li ma
ntlaħqitx maġġoranza kwalifikata la favur u lanqas kontra
l-miżuri proposti.
Għalhekk, skont l-Artikolu 3(2)
tar-Regolament (KE) Nru 853/2004 u skont l-Artikolu 5a
tad-Deċiżjoni tal-Kunsill 1999/468/KE, il-Kummissjoni qed
tippreżenta lill-Kunsill u lill-Parlament abbozz ta' Regolament
tal-Kunsill dwar il-miżuri li għandhom jittieħdu, filwaqt li
l-Kunsill għandu xahrejn biex jagħti l-pożizzjoni tiegħu
sabiex wara l-Parlament ikollu wkoll xahrejn oħra biex jagħti
l-pożizzjoni tiegħu. Fin-nuqqas ta' opinjoni mill-Kunsill,
ir-Regolament jintbagħat lura lill-Kummissjoni u l-Kummissjoni
għandha l-obbligu legali li tadotta l-miżuri.
Ma kienet prevista l-ebda valutazzjoni tal-impatt
għal dan ir-Regolament ta' implimentazzjoni.
3.           ELEMENTI ĠURIDIĊI TAL-PROPOSTA
Wara l-Opinjoni Xjentifika pożittiva tal-EFSA
u fid-dawl tal-fatt li l-aċidu lattiku jista' joffri tnaqqis sinifikanti
fil-kontaminazzjoni mikrobijoloġika possibbli, huwa meqjus xieraq li
l-użu tiegħu biex titnaqqas il-kontaminazzjoni tal-wiċċ ta'
karkassi bovini jkun approvat. Dan l-użu għandu, madankollu, ikun
soġġett għal ċerti kundizzjonijiet
(il-konċentrazzjoni, it-temperatura, eċċ.) kif irrappurtat
fil-Parti I tal-Anness ta' dan ir-Regolament. 
L-użu tal-aċidu lattiku
għad-dekontaminazzjoni tal-wiċċ għandu jkun limitat
għall-użu fuq karkassi jew nofs karkassi jew kwarti fil-livell ta'
biċċerija u għandu jiġi integrat fi prattiki ta' iġjene
tajbin u sistemi bbażati fuq l-HACCP. Barra minn hekk, l-użu
tiegħu ma għandux jaffettwa l-obbligu tal-operatur tan-negozju
tal-ikel li jikkonforma mar-rekwiżiti tal-leġiżlazzjoni
tal-Unjoni dwar l-iġjene fl-ikel - kif stabbiliti fir-Regolamenti (KE) Nru 852/2004,
Nru 853/2004 u Nru 2073/2005 - u ma għandu bl-ebda mod jitqies
bħala sostituzzjoni għall-prattiki iġjeniċi tajba waqt
il-qatla u fil-proċeduri tal-operat.
2012/0280 (NLE)
Proposta għal
REGOLAMENT TAL-KUNSILL 
dwar l-użu tal-aċidu lattiku biex
titnaqqas il-kontaminazzjoni mikrobijoloġika tal-wiċċ fuq
karkassi bovini
(Test b'rilevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament (KE)
Nru 853/2004 tal-Parlament Ewropew u tal-Kunsill li jistabbilixxi regoli
speċifiċi ta' iġjene għall-ikel li joriġina
mill-annimali[1],
u b'mod partikolari l-Artikolu 3(2) tiegħu,
Billi:
(1)       Ir-Regolament (KE)
Nru 852/2004 tal-Parlament Ewropew u tal-Kunsill
tad-29 ta' April 2004 dwar l-iġjene tal-oġġetti
tal-ikel[2]
jistipula regoli ġenerali għall-operaturi tan-negozji tal-ikel dwar
l-iġjene tal-oġġetti tal-ikel, b'interess partikolari
għall-prinċipju dwar l-implimentazzjoni ġenerali ta'
proċeduri bbażati fuq l-analiżi tal-periklu u l-punt kritiku ta'
kontroll (HACCP).
(2)       Ir-Regolament (KE)
Nru 853/2004 jistabbilixxi regoli speċifiċi ta' iġjene
għall-ikel li joriġina mill-annimali għal operaturi tan-negozji
tal-ikel. Huwa jistipula li l-operaturi tan-negozji tal-ikel ma għandhom
jużaw l-ebda sustanza għajr ilma tax-xorb biex ineħħu
l-kontaminazzjoni tal-wiċċ mill-prodotti li joriġinaw
mill-annimali, sakemm ma jkunx ġie approvat l-użu tas-sustanza skont
dak ir-Regolament.
(3)       Barra minn hekk,
ir-Regolament tal-Kummissjoni (KE) Nru 2073/2005
tal-15 ta' Novembru 2005 dwar il-kriterji
mikrobijoloġiċi għal oġġetti tal-ikel[3] jistabbilixxi l-kriterji
mikrobijoloġiċi għal ċerti mikroorganiżmi u r-regoli
ta' implimentazzjoni li jridu jikkonformaw magħhom l-operaturi tan-negozji
tal-ikel fl-implimentazzjoni tal-miżuri ġenerali u speċifiċi
ta' iġjene msemmija fir-Regolament (KE) Nru 852/2004. Huwa jistipula
li l-operaturi tan-negozji tal-ikel iridu jiżguraw li l-oġġetti
tal-ikel jikkonformaw ma' dawk il-kriterji mikrobijoloġiċi.
(4)       Fl-14 ta' Diċembru 2010,
il-Kummissjoni rċeviet applikazzjoni għall-approvazzjoni tal-użu
ta' aċidu lattiku biex titnaqqas il-kontaminazzjoni tal-wiċċ ta'
karkassi u laħam ta' annimali bovini. 
(5)       Fis-26 ta' Lulju 2011,
l-Awtorità Ewropea dwar is-Sigurtà fl-Ikel ("EFSA") adottat Opinjoni
Xjentifika dwar il-valutazzjoni tas-sikurezza u l-effikaċja tal-aċidu
lattiku għat-tneħħija tal-kontaminazzjoni mikrobika
tal-wiċċ minn karkassi taċ-ċanga, qatgħat u trufijiet[4]. 
(6)       Fl-opinjoni tagħha,
l-EFSA kkonkludiet li t-trattamenti permezz tal-aċidu lattiku
għad-dekontaminazzjoni ma huma tal-ebda tħassib għas-sikurezza,
sakemm is-sustanza użata hija konformi mal-ispeċifikazzjonijiet
tal-Unjoni għall-addittivi tal-ikel. Barra minn hekk, l-EFSA tikkonkludi
li trattamenti bl-aċidu lattiku jipprovdu tnaqqis sinifikanti tal-kontaminazzjoni
mikrobijoloġika meta mqabbla ma' nuqqas ta' trattament jew trattament
bl-ilma tax-xorb u li huwa improbabbli li trattamenti bħal dawn
jikkontribwixxu għall-iżvilupp ta' reżistenza mikrobika.
(7)       L-EFSA tirrakkomanda li
l-operaturi tan-negozji tal-ikel jivvalidaw l-effikaċja antimikrobika ta'
trattamenti bħal dawn skont il-kundizzjonijiet speċifiċi
tagħhom għall-ipproċessar u jivverifikaw il-konċentrazzjoni
tal-aċidu lattiku, it-temperatura tal-applikazzjoni u fatturi oħra li
jaffettwaw l-effikaċja tiegħu bħala aġent
tad-dekontaminazzjoni. L-Opinjoni tal-EFSA kkonkludiet ukoll li ma hemm l-ebda
implikazzjonijiet negattivi fuq l-ambjent li jirriżultaw minn dan
l-użu tal-aċidu lattiku. 
(8)       Skont l-Opinjoni tal-EFSA,
l-ammont residwu assorbit mil-laħam taċ-ċanga wara trattament
bl-aċidu lattiku mhux se jkun aktar minn 190 mg/kg. Dan l-ammont huwa
kkunsidrat bħala residwu meta mqabbel mal-ammont attiv meħtieġ
għall-fini tat-tnaqqis tal-kontaminazzjoni mikrobika tal-wiċċ.
Barra minn hekk, dan ma għandu l-ebda effett teknoloġiku fuq
il-prodott finali. Ukoll, l-ammont residwu ta' aċidu lattiku użat
biex titnaqqas il-kontaminazzjoni mikrobika tal-wiċċ huwa
negliġibbli meta mqabbel mal-ammont ta' aċidu lattiku preżenti
b'mod naturali fil-laħam taċ-ċanga u dan ma huwa tal-ebda
tħassib fir-rigward tas-sigurtà. F'ċerti preparazzjonijiet
tal-laħam, l-imluħa tal-aċidu lattiku huma awtorizzati
bħala addittivi tal-ikel għall-fini ta' preservazzjoni. Għal dan
il-għan, livelli ta' 20,000 mg/kg huma użati spiss.
Għalhekk, l-użu tal-aċidu lattiku għall-fini tat-tnaqqis
tal-kontaminazzjoni mikrobika tal-wiċċ huwa distint b'mod ċar
mill-użu tiegħu bħala addittiv tal-ikel.
(9)       Fid-dawl tal-opinjoni tal-EFSA,
meta jitqies li l-aċidu lattiku jista' joffri tnaqqis sinifikanti
fil-kontaminazzjoni mikrobijoloġika possibbli, huwa xieraq li l-użu
tiegħu biex titnaqqas il-kontaminazzjoni tal-wiċċ ikun approvat.
Dan l-użu għandu, madankollu, ikun soġġett għal
ċerti kundizzjonijiet. L-użu tiegħu għandu jkun limitat
għall-użu fuq karkassi jew nofs karkassi jew kwarti fil-livell
tal-biċċerija u għandu jiġi integrat fi prattiki ta'
iġjene tajbin u sistemi bbażati fuq l-HACCP.
(10)     Ir-Regolament tal-Kummissjoni
(UE) Nru 231/2012 li jistabbilixxi l-ispeċifikazzjonijiet
għall-addittivi tal-ikel elenkati fl-Annessi II u III tar-Regolament
(KE) Nru 1333/2008 tal-Parlament Ewropew u tal-Kunsill[5] jistabbilixxi
l-ispeċifikazzjonijiet għal addittivi tal-ikel li jirrigwardjaw, partikolarment,
l-oriġini, il-kriterji ta' purità u kwalunkwe informazzjoni
meħtieġa oħra. 
(11)     Skont l-opinjoni tal-EFSA,
l-aċidu lattiku użat biex titnaqqas il-kontaminazzjoni
tal-wiċċ f'karkassi bovini għandu jikkonforma
mal-ispeċifikazzjonijiet għall-aċidu lattiku stipulati
fil-leġiżlazzjoni tal-Unjoni. Konsegwentement, fejn l-aċidu
lattiku huwa użat biex titnaqqas il-kontaminazzjoni mikrobijoloġika
tal-wiċċ skont dan ir-Regolament, huwa xieraq li dan l-aċidu
lattiku jikkonforma mal-ispeċifikazzjonijiet stabbiliti fir-Regolament
(UE) Nru 231/2012.
(12)     L-użu tal-aċidu
lattiku biex titnaqqas il-kontaminazzjoni mikrobijoloġika
tal-wiċċ fuq karkassi bovini jew nofs karkassi jew kwarti ma
għandux jaffettwa l-obbligi tal-operatur tan-negozju tal-ikel li jikkonforma
mar-rekwiżiti tal-leġiżlazzjoni tal-Unjoni dwar l-iġjene
fl-ikel, kif stabbiliti fir-Regolamenti (KE) Nru 852/2004,
Nru 853/2004 u Nru 2073/2005 u ma għandu bl-ebda mod jitqies
bħala sostituzzjoni għal prattiki iġjeniċi tajba waqt
il-qatla u fil-proċeduri tal-operat jew bħala alternattiva
għall-konformità mar-rekwiżiti ta' dawk ir-Regolamenti.
(13)     Il-Kumitat Permanenti dwar
il-Katina Alimentari u s-Saħħa tal-Annimali ma tax opinjoni
fil-limitu taż-żmien stabbilit mill-President tiegħu.
Il-miżuri previsti f'dan ir-Regolament għandhom għalhekk
jiġu adottati mill-Kunsill,
ADOTTA DAN IR-REGOLAMENT:
Artikolu 1
L-operaturi tan-negozju tal-ikel jistgħu
jużaw l-aċidu lattiku biex inaqqsu l-kontaminazzjoni
mikrobijoloġika tal-wiċċ fuq karkassi bovini jew nofs karkassi
jew kwarti fil-livell tal-biċċerija b'konformità mal-kundizzjonijiet
stipulati fl-Anness ta' dan ir-Regolament.
Artikolu 2
Dan ir-Regolament għandu jidħol
fis-seħħ fl-20 jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
ANNESS 
Parti I – Il-kundizzjonijiet
tal-użu tal-aċidu lattiku biex titnaqqas il-kontaminazzjoni
mikrobijoloġika tal-wiċċ ta' karkassi bovini jew nofs karkassi
jew kwarti fil-livell tal-biċċerija
1.           Is-soluzzjonijiet ta' aċidu
lattiku għandhom jiġu ppreparati biss minn aċidu lattiku li
jikkonforma mal-ispeċifikazzjonijiet stabbiliti fir-Regolament (UE)
Nru 231/2012. 
2.           Is-soluzzjonijiet ta' aċidu
lattiku għandhom:
(a)     jiġu applikati biss fuq karkassi
sħaħ jew nofs karkassi jew kwarti ta' laħam ta' annimali bovini
domestiċi (inklużi l-ispeċi Bubalus u Bison)
fil-livell tal-biċċerija;
(b)     jiġu applikati biss permezz ta'
sprej jew misting minn soluzzjoni ta' 2 % sa 5 % ta' aċidu
lattiku fl-ilma tax-xorb u f'temperaturi sa massimu ta' 55°C;
(c)     jiġu applikati f'kundizzjonijiet
ikkontrollati u verifikabbli integrati f'sistema ta' ġestjoni bbażata
fuq l-HACCP inklużi, mill-inqas, il-kriterji stipulati fil-Parti II.
3.           Is-soluzzjonijiet ta' aċidu
lattiku ma għandhomx jiġu applikati fuq karkassi b'kontaminazzjoni
fekali viżibbli.
4.           L-applikazzjoni tas-soluzzjonijiet
ta' aċidu lattiku ma għandhomx jirriżultaw fl-ebda modifika
fiżika irriversibbli tal-laħam.
Parti II – Il-kriterji minimi
tal-HACCP u l-parametri ta' kontroll
1.           It-teħid tal-kampjuni ta'
karkassi għall-finijiet tal-valutazzjoni tal-konformità mal-kriterji
mikrobijoloġiċi fi ħdan it-tifsira tar-Regolament (KE)
Nru 2073/2005 għandu jsir qabel l-applikazzjoni tas-soluzzjonijiet
tal-aċidu lattiku fuq il-karkassi jew in-nofs karkassi jew il-kwarti.
2.           Il-konċentrazzjoni
tal-aċidu lattiku matul it-trattament għandha tkun, bħala parti
mill-pjan tal-HACCP, ivverifikat minn monitoraġġ perjodiku,
dokumentat u reġistrat.
3.           It-temperatura tas-soluzzjoni
tal-aċidu lattiku matul it-trattament għandha, bħala parti
mill-pjan tal-HACCP, tkun issorveljata kontinwament permezz ta' kejl
bl-istrumenti, dokumentata u reġistrata.
Parti III – Informazzjoni dwar
it-trattament
L-operaturi tan-negozju tal-ikel li joperaw
biċċeriji li fihom jintużaw soluzzjonijiet ta' aċidu
lattiku biex titnaqqas il-kontaminazzjoni mikrobijoloġika
tal-wiċċ ta' karkassi sħaħ jew nofs karkassi jew kwarti
għandhom jinformaw lill-operatur tan-negozju tal-ikel li jirċievi
l-karkassi jew in-nofs karkassi jew il-kwarti ttrattati b'tali użu. Din
l-informazzjoni għandha tiġi dokumentata. 
[1]               ĠU L 139, 30.4.2004,
p. 55.
[2]               ĠU L 139, 30.4.2004,
p. 1.
[3]               ĠU L 338, 22.12.2005,
p. 1.
[4]               EFSA Journal 2011;
9(7):2317.
[5]               ĠU L 83, 22.3.2012, p. 1.